Fylkesmannen i Troms har besluttet å opprette tilsynssak mot Signe Nome Thorvaldsen, fastlege ved Kaigata legekontor i Tromsø.

Bakgrunnen er at hun reserverer seg mot å henvise til abort. Det til tross for at hun har inngått fastlegeavtale med Tromsø kommune, der det heter at hun er pliktig til å gi alle «allmennmedisinsk helsehjelp».

Uttalte seg i media

Saken er nå sendt over til Statens helsetilsyn for nærmere vurdering etter helsepersonellovens kapittel 11.

I et brev fra fylkesmannen til helsetilsynet, fremkommer det at tilsynssaken kom i stand som følge av klage fra to privatpersoner. Her vises det til Thorvaldsens uttalelser i media da debatten om fastlegers reservasjonsrett verserte.

I oktober i fjor sa hun til VG at hun mente legestanden var blitt for kjappe til å henvise til abort.

- Det er forferdelig sjelden at jeg synes det er tungtveiende indikasjon for å henvise til abort. Det kan jeg telle på tre fingre, sa Thorvaldsen i VG-artikkelen.

LES OGSÅ: – Fastleger må kunne nekte abort-henvisning

Første Troms-sak

Fylkeslege Svein Steinert forteller at tilsynssaken mot Thorvaldsen er den første av sitt slag i Troms.

- Det betyr ikke at den er veldig spesiell. Det er flere saker som er sendt til helsetilsynet fra andre fylkesleger i Norge. Vi ønsker at helsetilsynet skal ta stilling til praksisen, som avviker fra dagens lovverk, sier Steinert.

Nordlys har vært i kontakt med Thorvaldsen. Hun er på ferie og sier at hun ikke er kjent med at det er opprettet tilsynssak mot henne. Utover det henviser hun til redegjørelsen hun i april ga til Fylkesmannen i Troms i forbindelse med klagene.

Samtaler og undersøkelser

Her forklarer hun at hun tar imot pasienter som ønsker abort til både samtale og undersøkelse. Selv om hun ikke selv vil henvise dem videre, tilbyr hun seg å utføre de nødvendige kliniske undersøkelsene, samt ta laboratorieprøvene som skal til.

At Thorvaldsen selv ikke vil henvise kvinner til abort, skal pasientene ha blitt informert om tidlig - enten allerede ved timebestilling, eller i starten av konsultasjonen.

«Legen lager et journalnotat som bekrefter svangerskapet og eventuelt opplysninger viktige helsemessige forhold man må kjenne til både om hun fortsetter svangerskapet eller ønsker å avbryte det», heter det i brevet.

Videre fremkommer det at pasienten også kan få telefonnummer til overjordmor dersom vedkommende ønsker abort.

Stort engasjement

Debatten om legers rett til å reservere seg mot aborthenvisning, vekket sterkt engasjement. Under regjeringssonderingene etter valget i fjor, gikk Høyre og Frp med på en avtale med KrF om å gi leger akkurat denne muligheten. Flere tusener protesterte mot forslaget under markeringen av Kvinnedagen 8. mars.

Utfallet ble likevel et slags kompromiss der fastleger ikke lenger har noen rolle i å henvise til abort. Fastleger skal kun gi kvinner nøytral, profesjonell informasjon om inngrepet og deretter sende henne til sykehuset.

KOMMENTAR: De moralistiske legene er i et mørke hvor pasienter ikke kan avgjøre hvem som vil avvise dem i døra

Lovendringen kan tidligst trå i kraft 1. januar til neste år. Inntil da gjelder eksisterende lovverk.

- Vi er i mellomsituasjon. Dette har vært en sak med stor medieoppmerksomhet og et stort engasjement fra mange i Norge. Sannsynligvis er det også det som førte til kompromisset, sier fylkeslege Svein Steinert, som mener det var naturlig for dem å sende saken videre til Statens helsetilsyn.

- På den måten kan legen i Tromsø bli vurdert på samme måte som andre leger som praktiserer det samme.